Els xiquets de la Biblioteca Infantil coneixen la cultura i els costums del Marroc
2025-07-24

Continuant amb la seua programació d’activitats gratuïtes d’animació lectora, i entrant de ple el mes de maig, les Biblioteques Municipals de Burjassot faran que els seus menuts usuaris coneguen un nou país, el pròxim dimarts 15 de maig. En aquesta ocasió serà el Marroc el país protagonista de l’activitat que començarà, a les 18 hores, en la Biblioteca Infantil.

Com ha sigut habitual en aquest mes dedicat a la interculturalitat, l’activitat estarà a càrrec d’una usuària de la biblioteca originària del país, Nabila L’Hadri que estarà acompanyada de la seua neboda, Rim. Entre les dues mostraran on està situat el país, donaran a conéixer un conte popular marroquí i ensenyaran diferents paraules en àrab i com es lligen els llibres escrits en aquest idioma.

Així mateix, les protagonistes mostraran quines són les vestimentes tradicionals de les dones i la bellesa dels tatuatges d’henna que llueixen en les seues mans.